Da’s nie antwoorde | Oudtshoorn Courant
Da’s nie antwoorde
Editor Hannes Visser | Friday, 14 February 2020, 10:03
Allen Paulse, Oudtshoorn se munispale besuurder en Colan Sylvester, uitvoerende burgemeester van Oudtshoorn.
OUDTSHOORN NUUS - Partye se onwilligheid om te reageer op navrae ten opsigte van die kwessie tussen die DA, burgemeester en munisipale bestuurder veroorsaak groot verdeeldheid en wantroue onder inwoners.
Navrae wat sedert verlede jaar pertinent oor die DA se verhoor van Colan Sylvester, burgemeester van Oudtshoorn en Sylvester se klagtes teen Allen Paulse, munisipale bestuurder van Oudtshoorn, aan belanghebbende partye gestuur is, is tot op datum glad nie beantwoord nie.
Teen hierdie agtergrond het die Oudtshoorn Courant dus nie 'n ander keuse as om inligting wat deur ander kanale bekom is, te gebruik nie.
Daar is reeds sedert verlede jaar berig dat daar tweespalt is tussen die burgemeester en die munisipale bestuurder. Hierdie tweespalt het ook tweespalt onder die DA-raadslede teweeg gebring.
Die grootste gedeelte van die 14 DA-raadslede skaar hulle skynbaar tans by die burgemeester terwyl slegs drie die munisipale bestuurder steun.
Vroeg verlede jaar het die burgemeester hom in onguns by die DA se provinsiale bestuur gebring toe hy en 'n aantal ander raadslede die munisipale bestuurder wou skors en hy ten spyte van 'n direkte opdrag van die DA se kiesafdelingshoof voortgegaan het om kriminele klagtes teen die munisipale bestuurder te lê.
Die DA se federale uitvoerende komitee het die burgemeester vir 'n aantal weke met verlof gestuur terwyl klagtes ten hom ondersoek is. Etlike maande het egter verloop voordat die DA in Januarie vanjaar met die burgemeester se tugverhoor begin het. Terwyl hierdie hele heen-en-weer-proses aan die gang is, is verskeie dringende sake nie aangespreek of opgelos nie.
Die informele nedersetting by die gholfbaan is slegs een van die kwessies waar dit duidelik was dat die burgemeester en die munisipale bestuurder en amptenare uit twee verskillende monde praat.
Die gevolg is dat 'n paar strukture wat as tydelike "bewusmaking" van 'n groep mense opgerig is, intussen ontaard het in 'n volskaalse plakkerskamp met bykans 50 strukture en dienste soos toilette en water.
Dit is duidelik dat die DA aan die een kant glad nie bereid is om enige navrae oor die klagtes en die verhoor van die burgemeester te beantwoord nie.
Selfs nadat Helen Zille se woordvoerder, Ashor Sarupen, op 28 Januarie gesê het 'n reaksie sal binnekort volg, is daar tot op datum geen terugvoering uit enige DA-geledere ontvang nie.
Aan die ander kant was Anton Bredell, provinsiale minister van plaaslike regering, ook nog nie bereid om te reageer oor klagtes wat teen die munisipale bestuurder gelê is en wat sy plan met Oudtshoorn is soos wat hy tydens 'n vergadering op Oudtshoorn gedreig het nie.
Wat is sover bekend?
Verhoor van burgemeester:
'n klagstaat met agt klagtes is op 1 November deur die DA se federale regskommissie aan hom gegee. Hy word deur die party aangekla dat hy sedert 2018 nadat Elrico van Rooyen en Deon Brits se poste in sy kantoor deur die munisipaliteit beëindig is, op 'n veldtog gegaan het om die munisipale bestuurder te dwarsboom.
Hy word onder andere ook aangekla dat hy die raad gebruik om van Paulse ontslae te raak en selfs opposisie raadslede se ondersteuning soek. Van die ander klagtes is dat sy optrede dienslewering striem en dat hy glo koukusvergaderings by sy huis hou waarby sommige DA raadslede uitgesluit is.
Sover vasgestel kan word is die verhoor teen Sylvester afgehandel en word finale argumente glo op 3 Maart gelewer.
Klagtes teen Paulse:
Die Oudtshoorn Courant kon nog nie insae in die klagtes kry wat deur die burgemeester teen Allen Paulse gelê is nie. Onbevestigde inligting dui daarop dat die klagtes gebaseer is op opmerkings wat in 'n ouditverslag gemaak is, waarvoor die munisipale bestuurder verduidelikings moes gee.
Dit blyk dat die verduidelikings deur die ouditeur aanvaar is, maar dat Sylvester toe voortgegaan het om kriminele klagtes te lê. Aangesien Paulse 'n amptenaar is, moes navrae hieroor deur Anton Bredell hanteer word, maar die navrae is telkens na die munisipaliteit terugverwys, wat ook nie gereageer het nie.
Hoe dit ook al sy, die klagtes teen Paulse het uitgeloop op 'n eenparige besluit deur die raad dat Paulse vir drie maande met betaalde verlof gestuur word en dat 'n onafhanklike ondersoek na die klagtes teen hom onderneem word.
Terwyl die besluit in die raadsaal eenparig was het Julia le Roux, Johan Fourie en George Kersop tydens 'n DA-koukusvergadering gesê hulle steun nie die besluit nie.
Die huidige posisie
Allen Paulse is met verlof, Reginald Smit neem as munisipale bestuurder waar, en die burgemeester gaan voort met sy pligte. Tydens 'n spesiale raadsvergadering Woensdag het die raad in komitee die aanstelling van 'n onafhanklike ondersoeker bespreek wat die klagtes teen die munisipale bestuurder moet ondersoek.
Na meer as 'n jaar se toutrekkery tussen die burgemeester en die munisipale bestuurder asook tussen DA-raadslede onderling is inwoners steeds in die duister en doen verskeie gerugte die ronde dat Oudtshoorn vinnig op pad is na dieselfde situasie van 2012 tot 2015 waar eie-belang en persoonlike agendas nagestreef word eerder as dienslewering en deursigtigheid.
Lees 'n verwante artikel: Munisipale bestuurder op verpligte verlof
Read more about: allen paulse da lê klagtes uitvoerende burgemeester colan sylvester
Posted on: 10:03 Fri, 14 February 2020